Noi tractoare pentru fermieri
Vouchere de 20.000 de euro în România! Ministrul Agriculturii, Florin Barbu, a anunțat că 5.000 de fermieri vor putea beneficia de programul „Rabla” pentru tractoare.
„Tractoare noi pentru fermieri! Începe programul „Rabla”!, a scris el pe Facebook.
Oficialul a anunțat că împreună cu Ministerul Mediului, au lansat Programul de stimulare a înnoirii Parcului Național de tractoare și mașini agricole, care a fost aprobat în ședința de Guvern. Prin acest program, 5.000 de fermieri vor putea beneficia de vouchere de 20.000 de euro pentru achiziționarea de tractoare sau alte utilaje noi. Bugetul alocat pentru acest program este de 100 milioane euro.
„Le-am promis micilor fermieri și legumicultorilor acest ajutor și, ca de fiecare dată, ne respectăm angajamentul de a susține agricultura și pe cei care produc românește!”, a conchis acesta.
Detalii venite şi din partea ministrului Mediului
Ministrul Mediului, Mircea Fechet, a oferit şi el câteva declaratii pe această temă.
„Ne propunem să venim în sprijinul micilor fermieri. În măsura în care vor casa un autoturism vechi, un autovehicul sau un tractor, vor beneficia de un sprijin nerambursabil de până la 20.000 de euro pentru achiziţia unui tractor a cărui valoare nu trebuie să depăşească 55.000 de euro”, a afirmat demnitarul.
El adaugă că în România există producători pentru acest tip de echipamente. De multe ori, când se finanţa achiziţia de autoturisme noi, banii ajungeau să plece în afara României, de multe ori în afara UE, în ţări precum China.
Guvernul a aprobat Programul „Rabla pentru tractoare”
Joi, Guvernul a aprobat Programul de stimulare a înnoirii Parcului Național de tractoare și mașini agricole, cunoscut sub numele de „Rabla pentru tractoare”, a anunțat ministrul Agriculturii și Dezvoltării Rurale, Florin Barbu. Acest program va permite 5.000 de fermieri să beneficieze de vouchere de 20.000 de euro pentru achiziționarea de tractoare sau utilaje noi. Ministrul a adăugat că bugetul alocat pentru acest program este de 100 milioane euro.
„Prin acest program vom sprijini producătorii agricoli să-şi achiziţioneze tractoare şi maşini agricole autopropulsate, inclusiv accesoriile agricole aferente, noi, mai puţin poluante, ceea ce va conduce la dezvoltarea economică durabilă a României pe termen lung şi, totodată, la asigurarea unui mediu mai curat, deoarece beneficiarii programului vor trebui să predea spre casare un autovehicul, tractor sau maşină agricolă autopropulsată uzată”, a declarat Laurențiu-Adrian Neculaescu, președintele Administraţiei Fondului pentru Mediu (AFM).
Potrivit AFM, în bugetul de venituri și cheltuieli pentru acest an sunt alocate 500 de milioane de lei pentru acest program. Valoarea care poate fi acordată unui beneficiar pentru achiziționarea unui tractor sau a unei mașini agricole autopropulsate este de aproximativ 20.000 de euro, cuantumul finanțării urmând să fie stabilit prin ghidul de finanțare.
Marcel Ciolacu a anunțat joi, în ședința Executivului, că Guvernul finanțează pentru prima dată programul „Rabla pentru tractoare” prin Fondul pentru mediu. Micii fermieri vor primi un sprijin nerambursabil de până la 20.000 de euro, iar bugetul alocat este de 500 milioane de lei. De asemenea, Guvernul alocă 1,85 miliarde de lei pentru finanțarea proiectelor europene din domeniul transporturilor.
În ce constă Programul „Rabla pentru tractoare”
Programul”Rabla pentru tractoare” are ca scop sprijinirea producției interne de tractoare și oferirea de ajutor micilor proprietari de terenuri agricole. Aceștia vor beneficia de un sprijin financiar nerambursabil de până la 20.000 de euro.
Bugetul alocat pentru acest program este de 500 de milioane de lei, iar mecanismul implementat va avea un nivel minim de birocrație. Mai multe puteți citi aici.